ועדת הכספים, כנסת 24, פרוטוקול מספר 155, 2021-11-23 12:00

אלכס קושניר: אנחנו עוברים לדון בתקציב משרד מבקר המדינה ונציב תלונות הציבור לשנת הכספים 2022.

אלכס קושניר: אני מקדם בברכה את מבקר המדינה, מר מתניהו אנגלמן, ומבקש ממך להציג לנו את עיקרי התקציב.

מתניהו אנגלמן: אדוני היושב-ראש, חברי הכנסת, בטרם נציג את התקציב השנתי של משרד מבקר המדינה לשנת 2022 ואת פעילות המשרד בשנה החולפת, אני רואה לנכון לעדכן אתכם, חברי ועדת הכספים, על ביקורת שאנחנו עושים בימים אלה בעניין טיפול המדינה בהון השחור.

מתניהו אנגלמן: אנחנו בודקים לראשונה את הפעילות של הרשות להלבנת הון, השב"כ, המשטרה, רשות המסים, פרקליטות המדינה, מטה הסייבר הלאומי וגופים ממשלתיים נוספים בנושא.

מתניהו אנגלמן: בין היתר אנחנו בודקים את יעילות הרגולציה, את אופן יישומו של משטר איסור הלבנת ההון ואת האכיפה והמודיעין.

מתניהו אנגלמן: פורסם שמשרד האוצר מעריך שההון השחור מוערך בכמעט רבע מהתוצר, כפול מתקופת טרום הקורונה.

מתניהו אנגלמן: לפי פרסומים, מודל החל"ת והעובדה שהיו מי שעשו עבודה בשחור בזמן הקורונה היו קרקע פורייה לגידול בהיקף ההון השחור שהוערך ב-10% מהתוצר ב-2019.

מתניהו אנגלמן: עוד נתון מעורר דאגה שפורסם על ידי בנק ישראל הוא כי ב-2020, שנת משבר הקורונה, זינק היקף המזומן שבמחזור ב-17.5%, לכ-105 מיליארד שקל.

מתניהו אנגלמן: חלק מזה מוסבר כתוצאה מתחילת משבר הקורונה, מהדאגה של אנשים, אבל זה עדיין נתון שמצריך בדיקה.

מתניהו אנגלמן: אנחנו בודקים שכל הגופים הרלוונטיים עושים את מלאכתם ביעילות כדי להילחם בתופעת ההון השחור.

מתניהו אנגלמן: זה הצד השני של המטבע לביקורת שפרסמנו לאחרונה על רשות המסים.

מתניהו אנגלמן: אנחנו רואים חשיבות במשרד מבקר המדינה לוודא שגובים מס אמת מכלל הנישומים במדינת ישראל.

מתניהו אנגלמן: הממצאים בדוח שפרסמנו הראו שרשות המסים לא פועלת באופן אקטיבי להחזרי מס לזכאים במדינה, והמדינה חייבת לנישומים 3.6 מיליארד שקל.

מתניהו אנגלמן: מצד אחד, מועלם מהמדינה הון שחור אשר יכול לשמש גם את ארגוני הפשיעה.

מתניהו אנגלמן: מצד שני, המדינה אינה פועלת להחזיר לנישומים כספים שנגבו מעבר לנדרש.

ינון אזולאי: אפשר להגיד שזה ההון השחור של רשות המסים.

מתניהו אנגלמן: שתי התופעות צריכות להיפסק ומס אמת צריך להיגבות מכל הכיוונים.

אלכס קושניר: אדוני המבקר, אני מברך אותך על שימת הזרקור על הנושא הזה של ההון השחור.

אלכס קושניר: אנחנו בוועדה גם דיברנו על הנושאים האלה.

אלכס קושניר: לגבי הכסף שנמצא ברשות המסים ולא מגיע לאזרחים, קיבלתי פנייה מחבר הכנסת ולדימיר בליאק, מינון אזולאי ומחברי כנסת נוספים.

אלכס קושניר: אנחנו נקיים דיון בוועדה כדי לוודא איך הכסף מגיע לאזרחים.

מתניהו אנגלמן: אני אפתח במצגת שהעברנו לכם.

מתניהו אנגלמן: תכנית העבודה במשרד מבקר המדינה מבוססת על תכנית תלת שנתית של הביקורת, כשלנגד עינינו הנושא של הגברת המועילות, העצמת ההון האנושי וקדמה ארגונית והתייעלות.

מתניהו אנגלמן: בשנת 2020 פרסמנו 111 דוחות, בהם שמונה ביקורת מעקב ושמונה דוחות בזק או ביניים שעסקו בנושא הקורונה.

מתניהו אנגלמן: בשנת 2021 פרסמנו 104 דוחות, מהם כ-14 דוחות מעקב ו-14 בתחום הקורונה.

מתניהו אנגלמן: בשנת 2022 אנחנו מתכננים לפרסם כ-100 דוחות, מהם כ-20 ביקורות מעקב.

מתניהו אנגלמן: אציין שכחלק מהתפקידים שהמחוקק החיל עלינו אנחנו משמשים גם כנציבות תלונות הציבור, ובשנת 2020 טיפלנו ב-18,000 תלונות - מספר יותר גדול בכ-20% מהמספר בשנת 2019.

מתניהו אנגלמן: גם בשנה זו אנחנו נמצאים במגמת עלייה.

מתניהו אנגלמן: אני שמח להגיד שאנחנו חוגגים השנה 50 שנה לנציבות תלונות הציבור.

מתניהו אנגלמן: אנחנו רואים חשיבות רבה בהנגשתה של פעילות הנציבות לכלל אזרחי ישראל, לכן פעלנו למקם קבלת קהל של הנציבות באזורים נוספים ובהתקשרויות שלנו עם ארגוני מגזר השלישי, אם זה בכרמיאל, טבריה, בני ברק, אלעד, מזרח ירושלים, אום אל-פחם ונצרת, זאת מתוך רצון להנגיש את עצמנו לאוכלוסייה הפריפריאלית שמאוד חשוב לנו שקולה יישמע.

מתניהו אנגלמן: במסגרת גיוון תחומי הביקורת, כפי שפירטתי, פרסמנו מעל 100 דוחות בשנה הקודמת.

מתניהו אנגלמן: אם זה בעניין של מינהל תקין, עסקנו בפיקוח ובקרה על תאגידים ציבוריים, מינויים לתעשייה האוירית.

מתניהו אנגלמן: בנושא ביקורות מערכתיות, שזה גם נושא שמאוד חשוב לנו, פרסמנו דוח על משבר האקלים ודוחות שרלוונטיים לעת הזאת, כמו דוחות על המשילות בנגב, דוחות על היערכות לשיטפונות.

מתניהו אנגלמן: החטיבה הביטחונית שלנו פרסמה היבטים בהגנת העורף מפני טילים.

מתניהו אנגלמן: אנחנו עוסקים עתה בביקורת על מימוש תר"ש גדעון, על אותה תכנית רב שנתית עתירת תקציבים בהיבט הביטחוני.

מתניהו אנגלמן: פן נוסף, אדוני היושב-ראש, שאני רואה בו חשיבות הוא בהיבט החברתי.

מתניהו אנגלמן: אני רואה חשיבות רבה שביקורת המדינה תעסוק באוכלוסיות ראויות לקידום.

מתניהו אנגלמן: פרסמנו דוח על אכיפת יתר כלפי יוצאי אתיופיה ונושא של יישום החוק למניעת הטרדה מינית.

מתניהו אנגלמן: עסקנו גם בגיוון תעסוקתי בכלל השירות הציבורי.

מתניהו אנגלמן: בדקנו את כל הגופים והצגנו דוח בנושא.

מתניהו אנגלמן: היבטים נוספים שחשובים לנו הם בעיני האזרח, איך הביקורת מסתכלת בעיני האזרח, כאשר במסגרת הזו פרסמנו דוח על המונופולים במזון.

מתניהו אנגלמן: דיברנו על נושא של הטבות מיצוי מס.

מתניהו אנגלמן: אנחנו מסתכלים גם הרבה על השירות לציבור.

מתניהו אנגלמן: הסתכלנו על יישום המדיניות של שירות לאזרח במשרדי הממשלה ובגופים השונים.

מתניהו אנגלמן: עסקנו בשירות לציבור ברמ"י ובבתי הדין הרבנים.

מתניהו אנגלמן: אנחנו עוסקים גם בביקורות פיננסיות, כאשר במסגרת הזו ערכנו ביקורת על הדוחות הכספיים של מדינת ישראל והתמקדנו בחבויות האקטואריות המאוד רחבות של המדינה כפי שמשתקפים בדוחות הכספיים.

מתניהו אנגלמן: דבר אחרון שאני אציין, וזה חלק מאותו אגף שעם כניסתי ייסדנו אותו, הוא הגדלה משמעותית של ביקורות הסייבר ואבטחת המידע.

מתניהו אנגלמן: אני חושב שזה אחד הסיכונים המרכזיים.

מתניהו אנגלמן: בפרט אחרי תקופת הקורונה, כשיש הרבה יותר מידע מקוון של האזרחים בידי הרשויות, חשוב לבדוק את הגנת הסייבר.

מתניהו אנגלמן: אנחנו מבצעים ביקורות בחברות התשתיות, אם זה חברת חשמל וגופים אחרים, ובגופי הביטחון וגופים נוספים, כולל משרד החינוך ומשרדים נוספים, כדי לוודא שהמידע של הציבור הוא מאובטח ומוגן.

מתניהו אנגלמן: אתם יכולים לראות בשקף שלפני

מתניהו אנגלמן: כם את ההתמקדות שלנו במספר יעדים לאומיים ואת הביקורות בהתאם.

מתניהו אנגלמן: אפשר לראות את החדשנות שאנחנו מיישמים בביקורות, שיש הרבה יותר השוואות בינלאומיות.

מתניהו אנגלמן: נושא של שיתוף ציבור זוכה הרבה יותר למקום בדוחות מבקר המדינה.

מתניהו אנגלמן: גם נושא של קריאת נתונים ובדיקות חדירה.

מתניהו אנגלמן: אנחנו מפעילים מנגנונים של לקוח סמוי בבירור תלונות הציבור ובמסגרת דוחות הביקורת שלנו.

מתניהו אנגלמן: אני רק אביא דוגמה אחת לביקורת מדינה שמניעה לפעולה.

מתניהו אנגלמן: אם אנחנו מסתכלים על הנושא של היערכות לשיטפונות, שמחנו להיווכח שהוגשה הצעת מחליטים שאנחנו צריכים לעקוב אחר יישומה.

מתניהו אנגלמן: אני אעבור לתקציב מבקר המדינה.

מתניהו אנגלמן: יש פה את הרקע שהוא הסעיף בחוק.

מתניהו אנגלמן: בשקף הבא ניתן לראות שבשנת 2020 עשינו שימוש בעודפים, מתוכם עודפים מחויבים, כאשר אנחנו בעצם מחזירים לאוצר המדינה קרוב ל-31 מיליון ש"ח שלא נעשה בהם שימוש.

מתניהו אנגלמן: גישתנו במשרד מבקר המדינה היא שכאשר אנחנו לא עושים שימוש בתקציב בשנה השוטפת אנחנו מחזירים אותו לאוצר המדינה.

מתניהו אנגלמן: אני חושב שכך ראוי לעשות בהקשר הזה.

מתניהו אנגלמן: אני חושב שהמגזר הציבורי, בפרט בעת הזאת של אחרי משבר כמו משבר הקורונה שהרבה מאוד עסקים מהמגזר הפרטי נפגעו קשות, צריך להראות דוגמה, לכן עדכנו את התקציב שלנו באחוז אחד בלבד, לא מעבר לכך.

מתניהו אנגלמן: מסגרת התקציב שמוגשת לאישורכם היא 394 מיליון ₪, לעומת תקציב של 390.

מתניהו אנגלמן: ניתן לראות בשקף הבא את מגזרי הפעילות שלנו בתוך המשרד, כאשר שמרנו בו על אותו שיא כוח אדם.

מתניהו אנגלמן: אין לנו תוספות של תקנים, אבל אנחנו כן מאיישים תקנים שלא אוישו בשנים קודמות.

מתניהו אנגלמן: המיקוד שלנו הוא בעבודת ביצוע הביקורת ונציבות תלונות הציבור.

מתניהו אנגלמן: אני אציג בפניכם את הפילוח המגדרי.

מתניהו אנגלמן: מרבית העובדים במשרד מבקר המדינה הן בעצם עובדות.

מתניהו אנגלמן: אנחנו משתדלים שהייצוג יהיה ייצוג הולם על פני כלל הבכירויות בתוך המשרד עצמו.

מתניהו אנגלמן: אנחנו מציגים לכם את פילוח העובדות והעובדים לפי רמות השכלה.

מתניהו אנגלמן: ניתן לראות שהעובדות במשרד מבקר המדינה הן ברמות השכלה יותר גבוהות מהעובדים במשרד מבקר המדינה, מבחינת הפילוח של גברים-נשים.

ינון אזולאי: יש לכם פילוח של השכר?

מתניהו אנגלמן: הפילוח של השכר לא מוצג פה, אבל יש שוויוניות מלאה.

מתניהו אנגלמן: אין הבדל אצלנו בין גבר לאישה בהקשר הזה, אבל ככל שיש יותר השכלה, יותר בכירות - -

ינון אזולאי: מבחינת התפקידים הבכירים, מה יש לכם יותר?

מתניהו אנגלמן: בתפקידי סמנכ"ל יש זהות לחלוטין.

מתניהו אנגלמן: יש קצת יותר מנהלי אגפים מאשר מנהלות, אבל בסגנים זה כמעט אותו דבר.

מתניהו אנגלמן: גם במנהלי ביקורת יש רוב נשי.

מתניהו אנגלמן: דבר נוסף שהוא יעד אצלי מרגע כניסתי למשרד, זה הנושא של גיוון מקצועי וייצוג הולם.

מתניהו אנגלמן: נתנו דגש בשנה החולפת במכרזי כוח אדם שגייסנו גם על גיוון מקצועי.

מתניהו אנגלמן: אם בעבר מרבית המגויסים למשרד מבקר המדינה היו בעלי רקע של עורכי דין ורואי חשבון, היום אנחנו קולטים מרקעים שונים – אדריכלות, כלכלה, חינוך, סייבר ומערכות מידע.

מתניהו אנגלמן: שליש מהמשרות שגייסנו השנה היו מראש מכוונות למשרות ייעודיות, כך שמבני החברה החרדית פורסמו וגם נקלטו בין ארבעה לחמישה עובדים, מבני החברה הערבית נקלטו שניים עד שלושה עובדים, מקרב יוצאי אתיופיה נקלטו שלושה עד ארבעה עובדים, ומקרב אנשים עם מוגבלויות נקלטו שלושה עד ארבעה עובדים.

ינון אזולאי: כמה סך הכל עובדים מכל אחד יש לכם?

מתניהו אנגלמן: אנחנו מציגים את זה במסגרת הדוח השנתי שלנו.

מתניהו אנגלמן: בקטגוריה של ייצוג הולם יש לנו 60, כאשר זו עלייה אל מול שנה שעברה בכ-10.

מתניהו אנגלמן: מבני החברה הערבית יש לנו 25 עובדים, מקרב אנשים עם מוגבלות – 16, מקרב יוצאי אתיופיה – 9, ומבני החברה החרדית – 10.

מתניהו אנגלמן: הגידול המשמעותי שלנו בשנה החולפת היה בקליטת יוצאי אתיופיה שכמעט הוכפל ומבני החברה החרדית שגם כמעט הוכפל.

מתניהו אנגלמן: אנחנו רואים חשיבות רבה בקליטה של עובדים חדשים ומתן ייצוג הולם.

ינון אזולאי: כמה עובדים סך הכל יש במשרד?

מתניהו אנגלמן: כ-530.

ינון אזולאי: 10 עובדים חרדים זה פחות מ-2% מכלל עובדי המשרד.

ינון אזולאי: מבני החברה הערבית נקלטו השנה עוד שלושה, כך שאם בשנה שעברה היו 25, היום אנחנו נמצאים על 28, משהו כמו 7%.

ינון אזולאי: בקרב יוצאי אתיופיה יש תשעה עובדים, שזה גם בקושי 2%.

ינון אזולאי: כמה עובדים יש בקרב אנשים עם מוגבלויות?

מתניהו אנגלמן: פה אין כמעט שוני, כי יש כאלה שסיימו את עבודתם.

ינון אזולאי: אני מסתכל על מבקר המדינה כסמל.

ינון אזולאי: דיברת בשנה שעברה שהולכות לצאת 37 משרות, ואכן הן יצאו.

ינון אזולאי: אין שום סיבה שלא תקלטו במדרגות יותר גבוהות.

ינון אזולאי: אדוני המבקר, אתה מבקר את המשרדים האחרים על זה שהם לא מעסיקים את האוכלוסיות האלו.

ינון אזולאי: אתה יודע מה, היום אנחנו נמצאים ביום ציון לאנשים עם מוגבלויות.

ינון אזולאי: אני אתחיל דווקא באנשים עם מוגבלויות.

ינון אזולאי: זו הזכות שלנו לעבוד לידם.

ינון אזולאי: אני מסתכל על הכנסת שהרימה את הדגל הזה.

ינון אזולאי: זו גם הזכות שלנו לעבוד לצידם של אנשים עם מוגבלויות, וגם החובה שלנו לדאוג להם.

ינון אזולאי: פעם ביקרתי בארגון שנקרא שמעיה, שזה ארגון חרדי לאנשים עם ליקויי שמיעה.

ינון אזולאי: יש להם מכל הגילאים.

ינון אזולאי: אני יכול להגיד לך שיצאתי משם בן אדם אחר לאחר שהכרתי את האנשים האלה.

ינון אזולאי: אדוני המבקר, שאני מעריך אותך מאוד על העבודה שאתה עושה ובאמת אתה לא מוותר בשום חלק, בשום נושא ואתה נוגע במה שקודמיך לא נגעו, הייתי מצפה שמשנה שעברה לשנה הזאת תבוא עם נתונים אחרים לגבי העובדים שלכל אחד מאיתנו הם חשובים, אם זה מגזר ערבי, חרדי, אנשים עם מוגבלויות, אנשים מהעדה האתיופית.

ינון אזולאי: אתה צריך לעשות משהו במדרגה יותר גבוהה ויותר מהירה בשביל לתקן את העוול הזה.

ישי וקנין: 20%.

ינון אזולאי: זאת תשובה שלא הייתה אמורה להיאמר, ולמה?

ינון אזולאי: כי אני מאמין שאתה רוצה להגיע לשם.

ינון אזולאי: פעם היה לי ויכוח עם מישהו על העובדים שלו.

ינון אזולאי: כשהוא אמר לי: "שמע, יש לי שני חרדים ושלושה אתיופים", אמרתי לו שעצם זה שאנחנו מגיעים למצב שאנחנו סופרים אותם זו גזענות.

ינון אזולאי: לא צריך לספור אותם, צריך לראות איך אנחנו מגיעים למצב שהם נמצאים.

ינון אזולאי: הרב גפני הביא את החוק של אפליה מתקנת.

ינון אזולאי: זה דבר שצריך להיות ביום אחד, ומשם צריך להתחיל להשתוות.

אלכס קושניר: מתוך 37 משרות שגייסתם, 13 משרות זה במסגרת ייצוג הולם או בנוסף?

מתניהו אנגלמן: זה מתוכן.

מתניהו אנגלמן: זה כמעט שליש.

אלכס קושניר: זאת אומרת, מתוך 37 משרות שגויסו שליש גויסו למשרות ייעודיות.

אלכס קושניר: הלוואי וככה היה בכל מקום.

מתניהו אנגלמן: אני חושב שאנחנו צריכים לפעול יותר בנושא של ייצוג הולם.

ינון אזולאי: אני מקווה שבשנה הבאה תגיד שהצלחתם להגיע.

ינון אזולאי: אני מסתכל על הטוטאל.

ינון אזולאי: אני חושב שלהגיע ל-2% זה לא טוב, אבל אם אתה אומר לי: "תשמע, עשינו השנה שליש ובשנה הבאה ניתן יותר", זו אמירה לשאר המשרדים שאתה בא ומבקר אותם.

מתניהו אנגלמן: אנחנו מסכימים לזה.

אלכס קושניר: אדוני המבקר, אני זוכר שהיה שיח מאוד ער סביב השאלה של שיטת הביקורת, האם ביקורת בזמן אמת או ביקורת בדיעבד.

אלכס קושניר: אני אשמח לשמוע את דעתך על הנושא הזה.

אלכס קושניר: אחרי שבכל השנה הקודמת פעלת בביקורת בזמן אמת בגלל משבר הקורונה, אני אשמח לשמוע מה תפיסתך.

אלכס קושניר: אנחנו רואים שיש כאן ירידה משמעותית מאוד בהוצאות החד פעמיות.

אלכס קושניר: אני אשמח להתייחסות לזה, כי יש פה ירידה משמעותית שאנחנו לא רואים הלימה לזה בתקציב הכולל.

מתניהו אנגלמן: אני חושב שיש חשיבות רבה שהביקורת לא תחליף את מקבלי ההחלטות, כי מקבלי ההחלטות הם אלה שנושאים באחריות.

מתניהו אנגלמן: הביקורת חייבת להיות אפקטיבית.

מתניהו אנגלמן: בנסיבות האלו, בעקבות משבר הקורונה, ראינו לנכון לפרסם את הדוח שלנו כממצאי ביניים.

מתניהו אנגלמן: לאחר סיומם של לפחות שני הגלים הראשונים פרסמנו דוחות.

מתניהו אנגלמן: אני חושב שיש חשיבות שהביקורת תעסוק בדברים הרלוונטיים, אבל חשוב לזכור שהיא לא מחליפה את מקבלי ההחלטות.

מתניהו אנגלמן: אני לא קורא לזה ביקורת בזמן אמת או לא.

מתניהו אנגלמן: אני קורא לזה ביקורת אפקטיבית, לא ביקורת שמתערבת בתהליכי קבלת ההחלטות.

מתניהו אנגלמן: אנחנו עוסקים הרבה פעמים בסיכונים לפני היווצרותם.

מתניהו אנגלמן: אם אני לוקח את סיכוני הסייבר למיניהם, אז אנחנו הרבה פעמים נעסוק בסיכונים בעולמות שעדיין לא הובשלו ואפילו הרגולטור לא עסק בהם.

מתניהו אנגלמן: חלק מההוצאות החד פעמיות שירדו קשורות לביקורת שלנו על נושא של מימון הבחירות, כאשר שם יש לנו את אותו אגף לביקורת על מימון הבחירות.

מתניהו אנגלמן: יש לנו פחות תקצוב לשנה הבאה לנושא הזה של ביקורת על מימון המפלגות, שזה הרכיב שירד.

מתניהו אנגלמן: המסגרת הכללית עדיין נותרת, כי יש את נושא איוש התקנים שלא אוישו.

מתניהו אנגלמן: יש מימון מסוים שקטן בהוצאות החד-פעמיות.

ולדימיר בליאק: אדוני המבקר, בפרקטיקה המקצועית שלי כרואה חשבון עבדתי לא מעט מול משרד מבקר המדינה, בעיקר מול אגף למימון מפלגות.

ולדימיר בליאק: אני חייב לציין שמדובר בגוף הכי מקצועי בשירות המדינה שחשוב שנשמור עליו.

ולדימיר בליאק: השאלה שלי קשורה להחלטה שלכם לפני כשנה לפרק את האגף לתפקידים מיוחדים שעסק בין היתר במאבק בשחיתות ציבורית.

ולדימיר בליאק: זאת החלטה שהיא בעיני די תמוהה נוכח הגילויים של השחיתות שהיו כאן בשנים האחרונות.

ולדימיר בליאק: מתחילת הכהונה שלך קולו של המשרד בתחום המאבק בשחיתות הציבורית כמעט ולא נשמע, וגם בתקציב הנוכחי אני לא רואה מענה לנושא הזה.

ולדימיר בליאק: האם משרד מבקר המדינה רואה ערך וחשיבות במאבק ושחיתות, וכיצד אתם מתכוונים לפעול בנושא הזה?

מתניהו אנגלמן: כלל אגפי המשרד עוסקים בנושא של מינהל תקין וטוהר מידות.

מתניהו אנגלמן: אני פתחתי רק בזה שהבאתי לתשומת ליבכם שאנחנו הולכים לעשות דוח ביקורת על הנושא של ההון השחור במדינת ישראל.

מתניהו אנגלמן: אנחנו משלבים ביקורות על ידי כללי אגפי המשרד בנושא הזה.

מתניהו אנגלמן: האגף לתפקידים מיוחדים לא יוחד בכך שהוא עסק בנושאים של טוהר מידות ומינהל תקין.

מתניהו אנגלמן: אגפי המשרד השונים עוסקים בזה בצורה שוטפת.

מתניהו אנגלמן: האגף מנה שבעה עובדים מתוך 530 עובדים ובעצם הוסב ייעודית לנושא של ביקורת סייבר.

מתניהו אנגלמן: הדוחות שלנו עוסקים בענייני טוהר מידות ומינהל תקין לאורך כלל הדברים.

מתניהו אנגלמן: אנחנו מגוונים את סוגי הביקורות שלנו ועוסקים בביקורות נוספות - ביקורות של ייעול, ביקורות של סייבר, ביקורות של מניעה.

מתניהו אנגלמן: אנחנו לראשונה במשרד מבקר המדינה עוסקים השנה בדוח מקיף על כלל המגזר הציבורי בנוגע למניעת הונאות ומעילות.

מתניהו אנגלמן: המשרד עוסק במגוון שלם של תחומים, כולל נושא של שחיתות, כולל נושא של מינהל תקין וטוהר מידות.

מתניהו אנגלמן: הדברים האלה משולבים בכלל הביקורות של המשרד שאנחנו מבצעים בצורה שוטפת.

משה גפני: אדוני המבקר, אתה מודיע היום שאתם מחזירים כמעט 31 מיליון ש"ח לאוצר המדינה, שזה בסדר, השאלה אם אפשר לקצץ בתקציב כפי שאתם מביאים אותו עכשיו.

משה גפני: לא צריך כל שנה לעשות תקציב מנופח שבו יש כסף שהוא ככל הנראה מיותר.

משה גפני: זאת לא הפעם הראשונה שאתם מחזירים כסף לאוצר המדינה.

משה גפני: ראיתי שיש עלייה בניהול ומטה, עלייה בתקציב מ-32 מיליון או 29 מיליון בהוצאה ל-39 מיליון.

משה גפני: האם יש צורך בעניין הזה?

משה גפני: האם העלייה לא גדולה מידי?

משה גפני: כמה ערבים אתם מתכוונים להביא לעבוד?

משה גפני: אני מצטרף למה שהעלה פה חבר הכנסת אזולאי.

משה גפני: אני ציפיתי שהשנה נראה יותר אנשים מבני החברות השונות.

משה גפני: האם אדוני המבקר חשבת לבקר את זה שעבר חוק של ייצוג הולם במשרדי הממשלה ובחברות הממשלתיות שלא מתבצע?

מתניהו אנגלמן: התקציב שלנו מבוסס על תכנית העבודה שלנו, על התקן המשרדי הקיים, ועל הנושא של התשואה.

מתניהו אנגלמן: אני חושב שאת משרד מבקר המדינה ראוי לשבח על גישתו - שכשיש לו עודף תקציבי הוא מחזיר את זה למשרד האוצר.

מתניהו אנגלמן: כך אנחנו נוהגים בשנים האחרונות.

מתניהו אנגלמן: זה לא מתוך ראייה של תקציב מנופח, זה מתוך גישה שאומרת לא ליצור הוצאות שאינן נצרכות ונזקקות, לא ליצור ניצול תקציבי.

מתניהו אנגלמן: ככל שהדברים לא מתממשים אנחנו אכן מחזירים את הכספים האלה לאוצר המדינה.

מתניהו אנגלמן: בכל הנוגע לניהול ומטה, מדובר בנוהל פנימי.

מתניהו אנגלמן: חשב המשרד, למשל, הוכפף ישירות למנכ"ל ולא לסמנכ"ל חטיבת המינהל.

מתניהו אנגלמן: השינוי הוא יותר מיון פנימי.

מתניהו אנגלמן: אפשר להגיד שבהנהלת המשרד ירדנו בתקצוב שנדרש.

מתניהו אנגלמן: זה יותר בעולמות של למי כפוף מה.

מתניהו אנגלמן: בסך הכל שיא כוח האדם המשרדי לא השתנה.

מתניהו אנגלמן: לא חשבנו שנכון למיין מחדש את תקציב השנה הקודמת משעה שהוא אושר על ידי ועדת הכספים.

מתניהו אנגלמן: פה יש יותר מיון של הוצאות.

מתניהו אנגלמן: לגבי הנושא של ייצוג הולם, אני אשמח לשלוח לך דוח שעשינו ופרסמנו השנה.

מתניהו אנגלמן: עשינו דוח בכלל המגזר הציבורי על הנושא של ייצוג הולם לכל המגזרים שאתה מדבר עליהם והם לנגד עינינו במשרד מבקר המדינה.

מתניהו אנגלמן: אתה תראה שם ממצאים לא קלים.

מתניהו אנגלמן: עשינו השוואה מאוד רחבה בקרב 80,000 עובדי המגזר הציבורי לגבי מי הם הגופים שעמדו ביעדים השונים, כמה פערים יש - -

משה גפני: אם אתה יכול לא לשלוח לי, אלא לפרסם.

מתניהו אנגלמן: פרסמנו אותו.

מתניהו אנגלמן: עשינו את זה לגבי 80,000 העובדים במגזר הציבור, לא רק לגבי משרדי הממשלה.

מתניהו אנגלמן: זה היה דוח מאוד מקיף שעסק בייצוג כלל האוכלוסיות.

מתניהו אנגלמן: הממצאים המרכזיים מדברים על כך שבכל הנוגע לחברה החרדית יש תת ייצוג משמעותי בקרב משרדי הממשלה השונים אל מול חלקם באוכלוסייה.

מתניהו אנגלמן: לפעמים יש פער בתנאי הסף שאתה יכול לשנות ובכך להנגיש את עצמך הרבה יותר לאוכלוסיות מסוימות, וזה בפרט נכון לגבי החברה החרדית.

ינון אזולאי: יש קריטריון מה זה חרדי?

מתניהו אנגלמן: לקחנו את מה שהוגדר על ידי הממשלה.

מתניהו אנגלמן: התייחסנו גם לייצוג בדרגות הבכירות, כי לצד הסוגיה של ייצוג בכלל יש גם שאלה כמה מגיעים לדרגות בכירות בקרב כלל האוכלוסייה שהממשלה בחרה לתעדף.

מתניהו אנגלמן: אני אשמח להעביר לכם את העותק מהדוח הזה.

מאיר יצחק הלוי: אדוני המבקר, אני מצטרף לדבריו של חבר הכנסת ולדימיר, וזה מניסיון ארוך שנים של עבודה מול משרד המבקר.

מאיר יצחק הלוי: אני מאלה שחושבים שנעשית שם עבודה מצוינת.

מאיר יצחק הלוי: כראש עירייה פניתי למשרד המבקר כדי שדברים ייבחנו.

מאיר יצחק הלוי: למדנו, החכמנו, וגם ניהלנו מאבק באמצעות הדוחות שלכם, ועל כך תודה.

מאיר יצחק הלוי: לא הצלחתי להבין מה המנגנונים שלכם במעקב אחר ההמלצות, כי התחושה שלי, וזה אל מול ניסיון אמיתי ופרקטי בשטח, זה שיש המלצות מצוינות אבל אין מי שמאמץ אותן.

מאיר יצחק הלוי: אנחנו לא מצפים שמשרד המבקר יקבל את ההחלטות, אבל אנחנו מצפים שהביקורת תהיה ביקורת יעילה ואפקטיבית.

מאיר יצחק הלוי: אני יודע מהרבה מאוד תחומים שעשיתם עבודה, אם זה מעקב אחר החלטות הממשלה, אם זה בנושא תיירות, אם זה בנושא של דורשי עבודה, מסתננים, ועוד ועוד ועוד.

מאיר יצחק הלוי: דיברת על הסייבר.

מאיר יצחק הלוי: היה פה דיון שלמדנו וגילינו שהרשויות המקומיות לא נמצאות בתוך 30 הארגונים שמקבלים את הכסות של מנהל הסייבר הארצי.

מאיר יצחק הלוי: אין מקום יותר חשוף מאשר מחלקת הארנונה של רשות מקומית בכל מה שקשור להגנה על הפרט במדינת ישראל.

מאיר יצחק הלוי: שם מרוכז הכל, בתוך אותן 250 רשויות.

מאיר יצחק הלוי: אני מתכוון להוביל פה מהלך פרלמנטרי שיודע לתקוף את העניין, וזה לא יהיה תלוי ברצונו הטוב של ראש רשות או ברצונו הטוב של גורם אחר, זה צריך להיות חלק אורגני בתוך הפעילות.

מאיר יצחק הלוי: נושא נוסף זה מה שאני מגדיר הלקונה החברתית שעוטפת אותנו, שזו האלימות ברשתות החברתיות.

מאיר יצחק הלוי: אני מבקש בכל לשון של בקשה, תתגייסו גם אתם למשימה הזאת.

מאיר יצחק הלוי: זו משימה שמביאה בעקבותיה מאות תופעות אובדניות של ילדים, מאות מקרים של סחיטה כלפי מקבלי החלטות, וראינו את זה בימים האחרונים.

מאיר יצחק הלוי: לא צריך להפליג למרחקים כדי להבין כמה רשע יש במדיות האלו, אל מול דברים חיוביים שיש בהן.

מאיר יצחק הלוי: אני חושב שהמעורבות שלכם בעניין הזה תהיה טובה.

מאיר יצחק הלוי: ככל שתקדימו, אדוני, כן ייטב.

מאיר יצחק הלוי: אם תרצו להצטייד בחומרים, אני אצייד אתכם בקלסרים מלאים על תופעות של סחיטה, של איומים, של כל מה שהמדיות האלו עושות.

מתניהו אנגלמן: המחוקק קבע, ואנחנו עומלים על זה קשה במשרד לקבל דיווחים מהגופים המבוקרים השונים על תיקון הליקויים.

מתניהו אנגלמן: גם הקמנו מערכת ממוחשבת לטובת העניין הזה במשרדנו.

מתניהו אנגלמן: אחד משינויי המדיניות שאני הנהגתי כמבקר נכנס היה הגדלת ביקורות המעקב, כל אגף נדרש ש-20% מהביקורות שלו יהיו ביקורות מעקב.

מתניהו אנגלמן: אנחנו חוזרים לנושא מסוים אחרי שלוש או ארבע שנים ובודקים מה נאמר לנו שייעשה ומה נעשה.

מתניהו אנגלמן: אני אביא דוגמה לדוח כזה מהשנה החולפת – נושא של איסוף אמל"ח בחברה הערבית.

מתניהו אנגלמן: אחרי שפרסמנו דוח בנושא לפני ארבע שנים, חזרנו לנושא השנה, ראינו מה נעשה ומה לא נעשה, ואנחנו מציגים.

מתניהו אנגלמן: היסודות האלה, שזה הכלי של דוחות המעקב, יהיו שזורים הרבה יותר בעבודתנו בשנים הקרובות.

מתניהו אנגלמן: היעד שלנו הוא להגיע ל-20% מהדוחות כדוחות מעקב.

מתניהו אנגלמן: לגבי נושא הסייבר ברשויות המקומיות, אדוני מתפרץ לדלת פתוחה.

מתניהו אנגלמן: פרסמנו דוח בנושא הזה של השירותים המקוונים ברשויות המקומיות.

מתניהו אנגלמן: התייחסנו והמלצנו למשרד הפנים למנות גורם מנחה לרשויות, כי אכן היום חסר להן אותו גורם מנחה מחייב.

מאיר יצחק הלוי: יש חברה למשק וכלכלה, יש מרכז שלטון מקומי.

מתניהו אנגלמן: כל הדברים האלה נמצאים בדוח, ואנחנו גם נשמח להפנות אותך.

מתניהו אנגלמן: אנחנו נמשיך בביקורות סייבר גם בשלטון המקומי.

מתניהו אנגלמן: אני מאוד שמח להודיע ולבשר שאנחנו כבר נמצאים בביקורת על היבטים של שיימינג ברשתות החברתיות, שיש לנו דוח ייעודי בנושא הזה.

מתניהו אנגלמן: אני אשמח גם לקבל חומרים, אם אתה רוצה להעביר לנו, אבל יש צוות ביקורת שעומל על דוח בנושא הזה, כולל המוקד של משרד הרווחה שפועל בנושא הזה.

מתניהו אנגלמן: הנושאים האלה הם לנגד עינינו.

מתניהו אנגלמן: אני באמת חושב שזה נושא מאוד משמעותי עם סיכון מאוד מרכזי.

מתניהו אנגלמן: העולם של פשיעה ברשתות החברתיות רק הולך וגואה, חשוב שהביקורת תהיה גם בעולמות האלה, לכן אנחנו נמצאים שם.

מתניהו אנגלמן: אני אזכיר לבית הזה שיש כלי פרלמנטרי נוסף, וזאת הוועדה לביקורת המדינה שהיא לא פעילה.

אופיר כץ: אני רוצה להתחבר לדברים של אלכס על כך שצריך לבדוק דברים בזמן אמת.

אופיר כץ: חבר הכנסת ולדימיר דיבר על השחיתות השלטונית.

אופיר כץ: לפי הפרסומים האחרונים שאנחנו רואים פה על מכרזים שרצים, על כל מיני מינויים פוליטיים ומשפחתיים, אולי כדאי לתת יותר גז על שחיתות שלטונית ולבדוק אותה בזמן אמת.

ולדימיר בליאק: וגם בדיעבד.

אופיר כץ: אנחנו צריכים למגר את התופעה הזאת.

אופיר כץ: מעבר לשחיתות שלטונית, יש פה נושאים שאתם מציגים והם מאוד חשובים – צמצום פערים סוציו אקונומיים, קידום החברה הערבית, המגזר החרדי ויוצאי אתיופיה.

אופיר כץ: יש פה גם את הבטחת המענה הרפואי.

אופיר כץ: נכון שאנחנו בדיון שבו אנחנו מאשרים את התקציב, אבל אני אנצל את הבמה לבקש מכם לשים דגש על השירות הרפואי שמקבלים תושבים בפריפריה שהוא שירות הרבה פחות טוב מאשר השירות שהתושבים מקבלים במרכז.

אופיר כץ: אם תרצו, יש הרבה עבודה ומחקרים שביקשתי ממרכז המחקר והמידע של הכנסת.

אופיר כץ: אני חושב שאתם צריכים להיכנס לזה ולבדוק למה זה קורה - גם את המשרדים הממשלתיים, גם את קופות החולים.

אופיר כץ: יש פער מאוד גדול בין תושב מהפריפריה שמחכה לאם.

אופיר כץ: אר.

אופיר כץ: איי לבין תושב שגר במרכז, שזה משהו שנמשך מספר שנים.

אופיר כץ: אולי כדאי שתיכנסו לזה ותשימו את האצבע למה אנחנו לא נמצאים במקום אחר.

אופיר כץ: אני באופן אישי מנסה לקדם את זה כמה שיותר, מנסה כמה שיותר לצמצם את הפער.

אופיר כץ: אני חושב שכניסה שלכם למקום הזה בהחלט תסייע.

אופיר כץ: אני יודע שאתם יושבים בירושלים, אבל האם יש לכם עוד שלוחות בשאר חלקי הארץ?

אופיר כץ: כמה תושבים מהפריפריה עובדים במשרדי המבקר הפרוסים?

אופיר כץ: האם אתם נותנים הזדמנות לתושבי פריפריה לעבוד במשרדי המבקר?

מתניהו אנגלמן: הנושא של מניעת שחיתות שלטונית הוא לנגד עינינו, אנחנו עוסקים בו במגוון שלם של נושאים.

מתניהו אנגלמן: אנחנו ניקח לתשומת ליבנו גם את ההיבטים של מינויים שאנחנו עוסקים בהם בגופים שונים.

מתניהו אנגלמן: העולם של פריפריה-מרכז הוא לפי תפיסתי עולם מאוד מהותי בביקורת המדינה.

מתניהו אנגלמן: פרסמנו דוח לאחרונה על הנושא של היישום של התכנית הממשלתית על חיזוק הצפון.

מתניהו אנגלמן: יש שם פרק שלם מהעולם הרפואי - פערים בזמני המתנה, פערים בשירות של קופות החולים השונות לתושבי הפריפריה, התייחסות למיצוי התקציבי.

מתניהו אנגלמן: לקחנו את כל אזור הצפון ומיקדנו אותו בהיבט של השירות הרפואי לאזרח.

מתניהו אנגלמן: הנושא הזה לנגד עינינו, אנחנו נמשיך ללוות אותו.

מתניהו אנגלמן: אני מקבל בברכה את הפנייה בנושא הזה.

מתניהו אנגלמן: פרסמנו דוח על היערכות של מערכת החינוך בנוגע למיומנויות של המאה ה-21.

מתניהו אנגלמן: הסתכלנו איפה נמצאת התכנית של משרד החינוך להגברת חמש יחידות לימוד מתמטיקה, האם רק באזור המרכז או שגם בפריפריה הייתה הגדלה.

מתניהו אנגלמן: עלינו שם על פערים.

מתניהו אנגלמן: אני אשמח לשתף אותך בדוח שפרסמנו בנושא הצפון, כולל פרק משמעותי בבריאות.

מתניהו אנגלמן: אנחנו נמשיך לעקוב אחרי הנושאים.

מתניהו אנגלמן: למשרד מבקר המדינה יש שלושה משרדים ויש גם לשכות.

מתניהו אנגלמן: המשרדים נמצאים בחיפה, תל אביב וירושלים, כאשר המשרד המרכזי הוא בירושלים.

מתניהו אנגלמן: לצד זאת, בפרט בנציבות תלונות הציבור, יש לנו שלוש לשכות נוספות של קבלת קהל שנמצאות בלוד, בבאר שבע ובנצרת.

מתניהו אנגלמן: יש שם צוותים שלנו שעוסקים בבירור תלונות.

מתניהו אנגלמן: יזמתי את התכנית של הנציבות בקהילה, במסגרתה אנחנו באים פעם בשבוע לאזורים פריפריאליים.

מתניהו אנגלמן: בחרנו את שדרות, כרמיאל, טבריה, אום אל-פחם, מזרח ירושלים ואלעד.

מתניהו אנגלמן: בשיתוף עם עמותת המגזר השלישי מגיע לשם צוות פעם בשבוע ומקבל תלונות.

מתניהו אנגלמן: הנושא של הנגשה שלנו לפריפריה הוא מהותי בעיני.

ינון אזולאי: פעם בשבוע אתם בכל אחת מהערים האלו?

מתניהו אנגלמן: פעם בשבוע אנחנו בכל גוף כזה.

מתניהו אנגלמן: אחד הדברים שהשקנו באתר שלנו זה את פילוח תלונות הציבור, מאין הן מגיעות.

מתניהו אנגלמן: אפשר לראות מהיכן בארץ אנחנו מקבלים את התלונות.

מתניהו אנגלמן: אנחנו מקבלים כ-18,000 תלונות בשנה.

מתניהו אנגלמן: אנחנו עושים ריצ'ינג אאוט לאוכלוסיות בפריפריה כך שיהיו הרבה יותר נגישות, ודאי לעולם בירור התלונות.

ג'ידא רינאוי-זועבי: אפשר לנתח את זה גם על פי מגזרים?

מתניהו אנגלמן: כן, אתם יכולים להיכנס ולראות את זה באתר, זה חלק מהשקיפות שלנו, וזה מתעדכן מעת לעת.

אלכס קושניר: אדוני המבקר, אם כבר נגעת בנושא של הנגשת השירות, אני אשמח לדעת האם משרד מבקר המדינה נותן שירותים ומקבל תלונות גם בשפות אחרות מעבר לשפה העברית וערבית שזה מובן מאליו, כמו אנגלית, רוסית, צרפתית, שפות העולים?

אלכס קושניר: כשהייתי מנכ"ל משרד הקליטה יזמנו החלטת ממשלה על הקמת צוות בין משרדי לבחינת הנגשת שירותי הממשלה בשפות העולים.

אלכס קושניר: הצוות עבד, אבל אז קרה דבר שקורה לעיתים קרובות מידי אצלנו – בחירות, והצוות לא סיים את עבודתו, וגם לא נעשה עם זה שום דבר.

אלכס קושניר: האם בחנתם את המדינה, את הממשלה בהיבט של הנגשת שירותים בשפות?

אלכס קושניר: ואם לא, אני מאוד אשמח שתעשו את זה.

מתניהו אנגלמן: כשהייתי בכנס בינלאומי של נציבי אומבוצמנים, אחד הדברים שנדהמו לראות זה שאנחנו מקבלים תלונות בכל השפות הרלוונטיות של מי ששוהה במדינת ישראל, שזה אומר רוסית, אמהרית, אנגלית, צרפתית, פורטוגזית.

מתניהו אנגלמן: יעד מרכזי אצלנו זה להגניש את עצמנו לכל פונה ומתלונן לפי שפתו.

מתניהו אנגלמן: אנחנו הרבה פעמים שוזרים בתוך דוחות הביקורת שלנו התייחסות, בפרט בעולם של ביקורות על השירות לציבור - -

אלכס קושניר: השאלה אם אפשר להוציא דוח אחד נפרד.

מתניהו אנגלמן: אנחנו שוזרים את זה לאורך הרבה מאוד דוחות שלנו.

מתניהו אנגלמן: כשעשינו דוח על התחבורה הציבורית בירושלים, הסתכלנו האם המידע שניתן לתיירים ניתן בשפות שונות, והאם לגבי האוכלוסייה הערבית הוא ניתן בשפה הערבית.

מתניהו אנגלמן: אנחנו נסתכל אם ראוי לראות איך מנגישים יותר בשפות.

מתניהו אנגלמן: העולם של השפות מאוד שזור בביקורת, מתוך הראייה שאנחנו צריכים להסתכל בעיניים של האזרח, איך הוא מקבל את השירות בצורה הטובה ביותר מבחינת הגוף שנותן לו שירות.

מתניהו אנגלמן: התשובה היא חיובית, אנחנו עוסקים בזה רבות.

נירה שפק: אני רוצה לציין שאני נעזרת הרבה בדוחות המבקר.

נירה שפק: זה כלי שחשוב לי מאוד פרלמנטרית והוא משלים לבחינה של דברים.

נירה שפק: תיקון הליקויים הוא חשוב, אבל אין דרך קלה או נגישה לעקוב אחרי תהליך השינוי.

נירה שפק: זה שמופיע פעם בכמה זמן דוח תיקון ליקויים זה לא מספק.

נירה שפק: הנושא של שקיפות המידע לציבור גם לנו מאוד חשוב.

נירה שפק: בעידן דיגיטלי של היום, של הצלבות המידע והכנסת תשתית נתונים, לא ברור הפער הזה.

נירה שפק: אני אשמח לדעת אם ערים למצב, ואם יש תהליך מסוים של יצירת תשתית דיגיטלית של הנושא.

נירה שפק: אני מחפשת דוחות רוחביים.

נירה שפק: אם אני אקח את היום הזה, יום לאנשים עם מוגבלות, אז כשנכנסתי לראות מה קיים ראיתי שיש פעם אחת על הנגשת תחבורה ציבורית, פעם שנייה על תחנות אוטובוס, פעם שלישית על משרות.

נירה שפק: לא ראיתי משהו רוחבי.

נירה שפק: בימי ציון, ובטח בימי ציון ממלכתיים בכנסת וכו', הייתי רוצה לראות דוחות שירוכזו לנושא הזה.

נירה שפק: אולי אחת לכמה זמן שיהיה ליווי רוחב, לבוא ולתת תמונת מצב מפתית.

נירה שפק: בקשה שאני חושבת שהיא נכונה לכל ועדה בכנסת, זה לאפשר בתכנית העבודה לבחור שניים, שלושה נושאים שהוועדה כוועדה מבקשת אותם, לתת את הכלי הזה מראש.

נירה שפק: כיושבת ראש ועדת המשנה למוכנות העורף אני צריכה לשוטט בין כל המחקרים, בין כל החקירות ובין כל הביקורות.

נירה שפק: הייתי רוצה שתהיה לי אפשרות לבחור נושא בשנה, שני נושאים בשנה בתחום מוכנות העורף שאני כוועדה מכתיבה אותם, לא אחד הגופים.

נירה שפק: אם אני מדברת על הדיגיטל, אז קצת קשה לחפש תחת מילות קוד למי שמשתמש.

נירה שפק: ראיתי שלגבי דוח השיטפונות התגאיתם באתר שהנה בעקבות הביקורת שלכם עושים החלטת ממשלה.

נירה שפק: מה הסמכות המשפטית שלכם בלאכוף דברים?

מתניהו אנגלמן: בנושא של תיקון הליקויים והשקיפות אנחנו פועלים במסגרת מה שהמחוקק חוקק עבורנו.

מתניהו אנגלמן: בהיבט של שקיפות של תיקון ליקוים קודמים יזמו איזה שהוא מהלך בכנסת שלא הבשיל.

מתניהו אנגלמן: אני חייב להביא לתשומת ליבך שיש במשרד ראש המשלה מפקח על גופים ציבוריים שונים שמפרסם מעקב שנתי, כולל דוח לציבור על תיקון ליקויים.

מתניהו אנגלמן: תיקון הליקויים מדווח למשרד מבקר המדינה.

מתניהו אנגלמן: כמבקר אנחנו מגדילים את היקף דוחות המעקב כדי להביא להגברת האפקטיביות של הביקורת.

מתניהו אנגלמן: לגבי הנושא של דוחות רוחביים, אני מאוד מתחבר לאמירה ואנחנו עוסקים בזה רבות.

מתניהו אנגלמן: אני אביא מספר דוגמאות של דוחות מערכתיים שפרסמנו השנה, אם זה בנושא של משבר האקלים, משבר הקורונה, משילות בנגב, או היערכות מערכת החינוך למיומנויות של המאה ה-21.

מתניהו אנגלמן: אם מדובר בנושא של הנגשה לאנשים עם מוגבלות, זה מטופל ברמה הפרטנית בחטיבות הביקורת השונות שלנו בתחומים השונים.

מתניהו אנגלמן: פרסמנו דוח על הנושא של הוועדות המקומיות לתכנון ובנייה.

מתניהו אנגלמן: לכאורה הוא דוח שעוסק בעולם התכנון והבנייה, אבל יש בו פרק שמתייחס לנגישות האתרים של הוועדות לאנשים עם מוגבלויות.

מתניהו אנגלמן: דרך אגב, עשינו את זה באמצעות עובד שהוא עיוור במשרדנו, הוא עשה את פרק הביקורת הזה.

מתניהו אנגלמן: הנושא של נגישות לאנשים עם מוגבלויות הוא משהו ששזור אצלנו לאורך כל הדרך.

מתניהו אנגלמן: יכול להיות שיש מקום גם לשקול לעשות משהו מערכתי.

מתניהו אנגלמן: זה נושא חשוב לנו שאנחנו עוסקים בו מזוויות שונות.

מתניהו אנגלמן: אם בודקים את התחבורה הציבורית, אז מכניסים את ההנגשה של התחבורה הציבורית לאנשים עם מוגבלות.

מתניהו אנגלמן: יש לנו היום דוח על הנושא של הנגשת מקומות קדושים לאנשים עם מוגבלויות.

מתניהו אנגלמן: צריך לזכור את המבנה המשרדי שלנו בו לפעמים זה נעשה ככה.

מתניהו אנגלמן: חוק יסוד מבקר המדינה משאיר את העצמאות למבקר מתוך רצון לחזק את מעמדו, אבל הוא איפשר גם לוועדה לביקורת המדינה לפנות למבקר לעשות ביקורת בנושא מסוים.

מתניהו אנגלמן: הוועדות שאת מדברת עליהן הן ועדות שמקבלות החלטות.

מתניהו אנגלמן: עדיף שהביקורת ככלל לא תהיה שותפה לעולם ההחלטות, ואני אומר את זה בהקשר של שותפות בתוך ועדות כנסת שונות שיש להן הרבה יותר סמכויות החלטה.

מתניהו אנגלמן: פעילות ביקורת המדינה מתבצעת מול הוועדה לביקורת המדינה.

מתניהו אנגלמן: יש סמכויות מלאות לוועדה להזמין כל מבוקר, לעסוק בכל נושא לפי שיקול דעתה.

מתניהו אנגלמן: יש סמכויות נוספות לוועדה.

מתניהו אנגלמן: זה העולם שנקבע בחוק היסוד שהכנסת חוקקה.

מתניהו אנגלמן: הדוחות שלנו מתפרסמים רק אחרי שאנחנו מניחים אותם על שולחן חברי הכנסת.

מתניהו אנגלמן: המחויבות היא לכנסת ישראל.

ינון אזולאי: האם המקומות שציינת שאתם מגיעים אליהם, כמו לוד, מזרח ירושלים, נגישים לאנשים עם מוגבלויות?

ישי וקנין: בנצרת אנחנו מחפשים מקום אחר שהנגישות אליו תהיה יותר מוסדרת, אבל בכל שאר המקומות הנגישות קיימת.

ינון אזולאי: בשנה שעברה הייתה הצהרה של המבקר בנוגע לפתיחת עוד סניף בעיר חרדית.

ינון אזולאי: אמרנו אז שיש קול קורא שהוא כבר בחוץ.

ינון אזולאי: השאלה אם הקול הוא קול קורא במדבר, או שהוא הגיע - -?

מתניהו אנגלמן: הוא הגיע.

מתניהו אנגלמן: בגלל זה ציינו שהנושא של אלעד - -

ינון אזולאי: אמרתם שזה יהיה משהו שמגיעים אליו פעם בשבוע.

ינון אזולאי: מקום קבוע אתם הולכים לעשות באלעד?

מתניהו אנגלמן: כן.

מתניהו אנגלמן: נבחר גוף מלכ"רי שאנחנו קשורים איתו ומקבלים אצלו פעם בשבוע.

ינון אזולאי: דיברנו בזמנו על פרסום, על כך שלאדם חרדי שרוצה להגיע ואין לו דרך להגיע דרך האתר תהיה נגישות דרך הטלפון.

ינון אזולאי: אמרתם שבאתר מפרסמים את הטלפון.

ינון אזולאי: דיברנו אז על להביא את זה דרך רדיו ועיתונות לאנשים שאינם נגישים לאתר.

ינון אזולאי: האם בנושא הזה יש התקדמות?

מתניהו אנגלמן: למרות שהמחוקק כתב לנו שאנחנו צריכים לקבל פנים אל פנים או בכתב את התלונה, אפשרנו בתקופה של הקורונה נגישות טלפונית.

מתניהו אנגלמן: באמצעות הרשויות המקומיות, כמו למשל בבני ברק, פיזרנו מידעונים שלנו לגבי איך ניתן לפנות אלינו.

מתניהו אנגלמן: אנחנו גם עושים הסברות, אם זה ביציאה החוצה לגורמים שונים כדי להסביר על פעילותנו ולהזמין את הציבור לפנות אלינו.

ינון אזולאי: יש לכם מיקור חוץ בנוסף ל-550 עובדים?

מתניהו אנגלמן: מיקור החוץ קיים בנושאים מצומצמים.

מתניהו אנגלמן: יותר בנושאים של תמיכה מחשובית.

ישי וקנין: במחשוב בעיקר.

ינון אזולאי: איזה נתח מבחינה תקציבית זה לוקח?

ינון אזולאי: עדיף להוסיף עוד 30 עובדים, כי מיקור החוץ עולה תמיד יותר יקר.

ישי וקנין: מיקור החוץ הוא בעיקר לדברים פרוייקטליים, דברים שהולכים ונגמרים.

ינון אזולאי: אם זה למשהו שהולך ובא, אני מסכים איתך.

ישי וקנין: בכל מה שקשור לגרעין הקיים שעובד בשוטף לאורך השנים אין לנו מיקור חוץ, למעט כל סוגיית האבטחה, הביטחון וחברות האחזקה השוטפת שיש אצלם את עובדי הקבלן.

ישי וקנין: לא נכון מבחינת היבטים של להיות מחובר לטכנולוגיה עכשווית להעסיק עובד קבוע לאורך שנים כשאתה יודע שאחרי שלוש שנים הוא הופך להיות לא רלוונטי.

ישי וקנין: מיקור החוץ מתבטא בעיקר במערכות מידע.

ינון אזולאי: האם יוצא לכם לבדוק אם משרד האוצר עומד בהסכמים מול גופים שהוא חותם איתם?

ינון אזולאי: משרד האוצר חתם עם בתי החולים הציבוריים ועד היום לא סיים איתם.

ינון אזולאי: האם אתם עוקבים בעניין הזה?

מתניהו אנגלמן: בהתאם לנושא.

מתניהו אנגלמן: אם, למשל, ניקח את התכנית לפיתוח הצפון, אנחנו בוודאי נבדוק את הסיכומים התקציביים, לראות מה מומש.

ינון אזולאי: לא בין המשרדים.

ינון אזולאי: אני שואל על ההסכם שהיה בין האוצר לבתי החולים.

ינון אזולאי: אני מתמקד בעניין הזה, אבל אנחנו מכירים את זה מעוד מקרים.

מתניהו אנגלמן: הסכמים כאלה נבחנים על ידנו בהתאם לנושא הרלוונטי לביקורת.

מתניהו אנגלמן: הנושא שהעלית הוא נושא משמעותי שאנחנו נצטרך לראות - -

ינון אזולאי: אני חושב שלהיכנס לנושא הזה זה מאוד חשוב.

ינון אזולאי: יותר חשוב כשהאזרחים פונים מאשר כשחבר כנסת פונה, אבל אם חבר כנסת פונה במכתב, חשוב מאוד שהוא יקבל תשובה.

ינון אזולאי: אני אומר את זה, כי אני פניתי ולא קיבלתי מענה.

ינון אזולאי: זה לא מתאים למבקר.

ינון אזולאי: לא ביקשתי שאתה בעצמך תחזיר לי תשובה על המכתב, אבל אני חושב שחשוב שיינתן מענה כששולחים מכתב.

ינון אזולאי: ברוך השם יש צוות טוב אצלך במשרד שעובד, אנחנו רואים את זה.

ינון אזולאי: אני אומר את הדברים האלה על-מנת לשפר ולייעל את המערכת.

ינון אזולאי: אחד המכתבים ששלחתי היה בנוגע לבתי החולים שעליו לא קיבלתי מענה.

ינון אזולאי: על מכתב קודם ששלחתי קיבלתי מענה טלפוני.

ינון אזולאי: אני חושב שכדאי לתת את הדעת על העניין של בתי החולים.

ינון אזולאי: זה לא רק בתי חולים, אבל בתי החולים חשובים לכל אחד מאיתנו.

אלכס קושניר: אדוני המבקר, המנכ"ל והצוות, תודה רבה על התשובות שנתתם לנו כאן.

אלכס קושניר: שמעתם פה בקשות וגם ביקורת.

אלכס קושניר: אני בטוח שתיקחו לתשומת ליבכם גם את זה וגם את זה.

אלכס קושניר: כעת אני מבקש להעלות להצבעה את תקציב משרד המבקר לשנת 2022.

אלכס קושניר: מי בעד, מי נגד?

אלכס קושניר: אושר.

אלכס קושניר: התקציב אושר פה-אחד.